text: Politikere: Drop stempeluret
  04 august 2014 kl. 08.39
  Det er en dårlig idé, at lærerne på skoler i Esbjerg skal stemple ind og ud, når de skal arbejde. Det mener politikere fra byrådet og Christiansborg.
  Det er et skridt i den forkerte retning, og indstemplingen bør droppes. Udvalgsformanden for Børn & Familieudvalget, Diana Mose Olsen (F) mener, at det er et skridt i den forkerte retning.
  - Jeg mener ikke, at det er særlig tillidsvækkende for en medarbejder, at skulle stemple ind på den måde. Det er en meget anderledes måde for lærerne at møde ind i forhold til, hvad de har været vant til, siger Diana Mose Olsen (F) til Ritzau.
  Hos De Radikale vil de have droppet lærernes indstempling.
  - Jeg synes, det er rigtig ærgerligt, og det går imod alt det, jeg tror på. Det er en gammeldags måde at skrue arbejdet sammen på, siger De Radikales undervisningsordfører, Lotte Rod, til Ritzau.
  Tirsdag holder Diana Mose Olsen et møde med skolechefen i Esbjerg Kommune, hvor hun vil have en redegørelse for, hvad der ligger til grund for beslutningen.
  
  Fra Twitter:
  Hvis din kommune vil have lærerne til at stemple, så tag fat i dem. Gammeldags - og spild af chancen i den nye frihed http://t.co/sXHnNlFwwE
  
  